聞建寇逼境攜家將由樂沙縣以如劍浦
作者：李綱
朝代：宋

paragraphs: 我來寓杉江，客館未煖席。
紛然羣盜起，環境暗鋒鏑。
束装呼僕夫，又復事遠適。
峨峨章源嶺，峻峭初未識。
攀援僅能進，十步九傾側。
風吹霧雨冰，草木盡矛戟。
朝登暮始降，落日半天赤。
兒童饑屢啼，徒御疲已極。
薄遊玉華洞，庶可稍休息。
東郊遽不開，蜂蟻迭吞食。
避寇如避弩，吾敢憚行役。
驅車適沙陽，頗喜田野闢。
雖經兵火餘，邑屋幸如昔。
舊遊疑夢中，一一有遺跡。
寓軒存佛宫，脩竹自春色。
峥嶸凝翠閣，尚對七峰碧。
故人皆避地，誰與道胸臆。
理舟劍浦行，稍就寛曠域。
溪流正湍暴，惡子亦充斥。
脫身險阻中，恊濟藉衆力。
吟哦杜陵詩，妙語皆中的。
喪亂古今同，臨風意如織。